SPPT มาเว็บเดียว
ทุกครั้งที่ราคาหุ้น SPPT มีความเคลื่อนไหวมักมีการปรับตัวขึ้นร้อนแรงเพียงช่วงสั้นๆ 1-2 วันเท่านั้น หลังจากนั้นก็ปรับตัวลงเป็นอย่างนี้ตลอดมา อีกทั้งวอลุ่มการซื้อขายคงเบาบาง หุ้นตัวนี้จึงเหมาะกับนักลงทุนที่ชอบความท้าทาย และเหมาะกับนักลงทุนที่เข้าเร็วออกเร็ว
4 เม.ย. 2558

หากย้อนดูราคาหุ้นบนกระดานของ บริษัท ซิงเกิ้ล พอยท์ พาร์ท (ประเทศไทย) จำกัด (มหาชน) หรือ SPPT พบว่า ทุกครั้งที่ราคาหุ้นมีความเคลื่อนไหวมักมีการปรับตัวขึ้นร้อนแรงเพียงช่วงสั้นๆ 1-2 วันเท่านั้น หลังจากนั้นก็ปรับตัวลงเป็นอย่างนี้ตลอดมา อีกทั้งวอลุ่มการซื้อขายคงเบาบาง หุ้นตัวนี้จึงเหมาะกับนักลงทุนที่ชอบความท้าทาย และเหมาะกับนักลงทุนที่เข้าเร็วออกเร็ว
หุ้นประเภทนี้อาจไม่เหมาะกับนักลงทุนที่ชอบถือยาว เพราะอาจเกิดความเสี่ยงกับการติดดอย
เมื่อมาดูข้อมูลแล้วก็ต้องขบคิด คือผลประกอบการที่ไม่แน่นอน โดยดูได้จากผลประกอบการที่ผ่านมานับตั้งแต่ในปี 2554 จนถึงปัจจุบัน โดยในปี 2554 บริษัทขาดทุน 197.11 ล้านบาท ต่อมาในปี 2555 บริษัทกลับมามีกำไรขยับขึ้นมา 343.78 ล้านบาท ขณะที่ในปี 2556 บริษัทมีกำไรเพียง 16.46 ล้านบาท
ส่วนผลการดำเนินงานสำหรับปี สิ้นสุดวันที่ 31 ธันวาคม 2557 ก็น่าผิดหวังเนื่องจากบริษัทมีรายได้รวมลดลงเหลือ 519.25 ล้านบาท จากงวดเดียวกันของปีก่อน 618.35 ล้านบาท เหตุจากรายได้จากการขาย การรับจ้าง และค่าเช่าอสังหาริมทรัพย์เพื่อการลงทุนลดลง ส่งผลให้บริษัทขาดทุน 23.56 ล้าบาท หรือ 0.102 บาทต่อหุ้น จากงวดเดียวกันของปีก่อนที่มีกำไร 16.46 ล้านบาท หรือ 0.071 บาทต่อหุ้น
เมื่อพิจารณาฐานะทางการเงินเพื่อเป็นตัวแปรในการตัดสินใจต่อการลงทุนก็พบว่า ฐานะทางการเงินไม่ดีเท่าไร เนื่องจากบริษัทมีเงินเบิกเกินบัญชีและเงินกู้ยืมระยะสั้นจากสถาบันการเงินจำนวน 145 ล้านบาท ส่งผลให้บริษัทมีหนี้สินหมุนเวียนมากถึง 242.56 ล้านบาท เมื่อนำมาเทียบกับส่วนของสินทรัพย์หมุนเวียนเพียง 185.54 ล้านบาท ได้ค่า CURRENT RATIO อยู่ที่ระดับ 0.77 เท่า แสดงว่า สภาพคล่องทางการเงินไม่ค่อยดี
ส่วนปัญหาหนี้สินไม่มีอะไรน่าเป็นห่วง เพราะบริษัทมีหนี้สินรวม 259.14 ล้านบาท เมื่อนำมาเทียบกับส่วนของผู้ถือหุ้น 504.67 ล้านบาท ได้ค่า D/E อยู่ที่ระดับ 0.52 เท่า แสดงว่า ปัญหาหนี้สินของบริษัทไม่ได้รบกวนการดำเนินงานของบริษัท
เมื่อผลการดำเนินงานที่ไม่มั่นคง ประกอบกับบริษัทชอบมีข่าวดีเข้ามาสนับสนุนเป็นช่วงๆ ผลดังกล่าวทำให้ราคาหุ้น SPPT ขึ้นเร็วลงเร็วตามสถานการณ์ ทั้งนี้หากคิดจะเข้าซื้อหุ้นตัวนี้ควรดูจังหวะให้ดี
…
 
ผู้ถือหุ้นรายใหญ่
1.นายประพจน์ พลพิพัฒนพงศ์ 74,465,400 หุ้น 32.10%
2.นางอารยา เกรียงไกรกุล 20,626,376 หุ้น 8.89%
3.นายทนงชาย ชาติพาณิชย์ 20,496,200 หุ้น 8.83%
4.นายปริทัศน์ สุธาสถิตชัย 17,050,150 หุ้น 7.35%
5.นางสุภัค ภัทรธีรกุล 9,381,234 หุ้น 4.04%
 
รายชื่อกรรมการ
1.นายสนิท อักษรแก้ว ประธานกรรมการ
2.นายประพจน์ พลพิพัฒนพงศ์ ประธานคณะกรรมการบริหาร
3.นายประพจน์ พลพิพัฒนพงศ์ รองประธานกรรมการ
4.นายสืบตระกูล บินเทพ กรรมการผู้จัดการ
5.นายไมตรี ตั้งษณกุล กรรมการ